text:
 BG
 Официален вестник на Европейския съюз
 C 202/210
 ПРОТОКОЛ (No 3)
 ОТНОСНО СТАТУТА НА СЪДА НА ЕВРОПЕЙСКИЯ СЪЮЗ
 ВИСОКОДОГОВАРЯЩИТЕ СЕ СТРАНИ,
 КАТО ЖЕЛАЯТ да приемат Статут на Съда на Европейския съюз, предвиден в член 281 от Договора за функционирането на Европейския съюз,
 СЕ СПОРАЗУМЯХА по следните разпоредби, които са приложени към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия:
 Член 1
 Съдът на Европейския съюз се формира и функционира съгласно разпоредбите на Договорите, Договора за създаването на Европейската общност за атомна енергия (Договора за Евратом) и настоящия статут.
 ДЯЛ I
 СЪДИИ И ГЕНЕРАЛНИ АДВОКАТИ
 Член 2
 Преди да встъпи в длъжност, всеки съдия, пред Съда, заседаващ в открито заседание полага клетва да изпълнява задълженията си безпристрастно и съвестно и да пази тайната на разискванията на Съда.
 Член 3
 Съдиите се ползват с имунитет срещу съдебно преследване. След прекратяване на техните функции те продължават да се ползват с имунитет по отношение на действията, предприети в изпълнение на служебните им задължения, включително за казаното или написаното от тях.
 Пленумът на Съда има право да отнеме този имунитет. Когато решението засяга член на Общия съд или на специализиран съд, Съдът взема решение след консултация със съответния съд.
 Когато имунитетът е отнет и е започнало наказателно преследване срещу съдия, същият може да бъде съден във всяка държава-членка, но само от съд, който е компетентен да разглежда дела срещу членовете на най-висшата национална съдебна инстанция.
 Членове 11 - 14 и член 17 от Протокола за привилегиите и имунитетите на Европейския съюз се прилагат по отношение на съдиите, генералните адвокати, секретаря и помощник-докладчиците на Съда на Европейския съюз, без да се накърняват разпоредбите, отнасящи се до имунитета срещу съдебно преследване на съдиите, които се съдържат в предходните алинеи.
 Член 4
 Съдиите не могат да заемат политическа или административна длъжност.
 Те не могат да упражняват друга професия, срещу заплащане или не, освен ако това не бъде разрешено по изключение от Съвета, с обикновено мнозинство.
 Когато встъпват в длъжност, те тържествено се заклеват, че както по време на мандата си, така и след неговото изтичане, ще изпълняват задълженията, произтичащи от тази длъжност, по-специално своето задължение за почтеност и въздържаност относно приемането на определени постове или облаги след края на мандата им.
 При съмнение в горепосоченото Съдът взема решение. Когато решението засяга член на Общия съд или на специализиран съд, Съдът взема решение след консултация със съответния съд.
 Член 5
 Освен при редовното обновяване или при смърт, пълномощията на съдията се прекратяват при подаване на оставка.
 В случай на подаване на оставка същата се адресира до председателя на Съда, който я предава на председателя на Съвета. Мястото се счита за освободено от момента на предаване на това последно уведомление.
 Съдията продължава да изпълнява функциите си до встъпването в длъжност на неговия приемник, освен в случаите, когато се прилага член 6.
 Член 6
 Съдия може да бъде освободен от длъжност или да бъде лишен от правото си на пенсия или други ползи само ако по


text:
единодушно мнение на съдиите и генералните адвокати на Съда той повече не отговаря на необходимите условия или не изпълнява служебните си задължения. Съответният съдия не взема участие в това обсъждане. Когато засегнатото лице е член на Общия съд или на специализиран съд, Съдът взема решение след консултация със съответния съд.
 Секретарят на Съда уведомява председателя на Европейския парламент и председателя на Комисията за взетото решение и го съобщава на председателя на Съвета.
 Ако с решението съдията е освободен от длъжност, вакантното място възниква от момента на последното уведомление.
 Член 7
 Съдия, който трябва да замести член на Съда, чийто мандат не е изтекъл, се назначава за остатъка от мандата на неговия предшественик.
 Член 8
 Разпоредбите на членове 2 до 7 се прилагат по отношение на генералните адвокати.
 ДЯЛ II
 ОРГАНИЗАЦИЯ НА СЪДА
 Член 9
 Когато съставът на съдиите се обновява частично на всеки три години, се подменят половината от броя на съдиите. Ако съдиите са нечетен брой, броят на съдиите, които се подменят, е равен последователно на числото, представляващо половината съдии плюс един, а при следващото обновяване — на числото, представляващо половината съдии минус един.
 Първа алинея се прилага и при частичното обновяване на състава на генералните адвокати на всеки три години.
 Член 9a
 Съдиите избират помежду си председател и заместник-председател на Съда за срок от три години. Техният мандат може да бъде подновяван.
 Заместник-председателят подпомага председателя в съответствие с условията, предвидени в Процедурния правилник. Той го замества, когато председателят е възпрепятстван да присъства или длъжността председател е свободна.
 Член 10
 Секретарят полага клетва пред Съда да изпълнява функциите си безпристрастно и съвестно и да пази тайната на разискванията на Съда.
 Член 11
 Съдът прави необходимото за заместването на секретаря, когато той е възпрепятстван да присъства.
 Член 12
 Длъжностните лица и останалите служители към Съда осигуряват неговото функциониране. Те отговарят пред секретаря под ръководството на председателя.
 Член 13
 По искане на Съда Европейският парламент и Съветът, като действат в съответствие с обикновената законодателна процедура, могат да предвидят да назначат помощник-докладчици и да приемат правила, регулиращи тяхната дейност. От помощник-докладчиците може да се изисква, при условията на процедурния правилник, да участват в подготвителните проучвания по делата, висящи пред Съда, и да подпомагат съдията-докладчик по делото.
 Помощник-докладчиците се избират измежду лица, чиято независимост е извън съмнение и които притежават необходимата юридическа квалификация; те се назначават от Съвета, с обикновено мнозинство. Те полагат клетва пред Съда да изпълняват задълженията си безпристрастно и съвестно и да пазят тайната на разискванията на Съда.
 Член 14
 От съдиите, генералните адвокати и секретаря се изисква да пребивават там, където е седалището на Съда.
 Член 15
 Съдът е в непрекъсната сесия. Продължителността на съдебната ваканция се определя от Съда с оглед нуждите на неговата работа.
 Член 16
 Съдът създава състави, състоящи се от трима или петима съдии. Съдиите избират председатели на съставите измежду своите членове. Председателите на съставите от пет съдии се избират за срок от три години. Те могат да бъдат преизбирани веднъж.
 Големият състав се състои от петнадесет съдии. Той се председателства от председателя на Съда.

type: contracts

jurisdiction: EU


text:
Заместник-председателят на Съда и — в съответствие с условията, предвидени в Процедурния правилник — трима председатели на състави от петима съдии и други съдии също са част от големия състав.
 Съдът заседава в голям състав по молба на държава-членка или институция на Съюза, която е страна по съответното производство.
 Съдът заседава в пленум, когато гледа дела по член 228, параграф 2, член 245, параграф 2, член 247 или член 286, параграф 6 от Договора за функционирането на Европейския съюз.
 Наред с това, когато счита, че висящото пред него дело е от изключителна важност, Съдът може да реши, след изслушване на генералния адвокат, да разгледа делото в пленум.
 Член 17
 Решенията на Съда са валидни само ако в разискванията са участвали нечетен брой съдии.
 Решенията на съставите, състоящи се от трима или петима съдии са валидни само ако са били взети от трима съдии.
 Решенията на големия състав са валидни само ако заседават единадесет съдии.
 Решенията на пленума са валидни само ако заседават седемнадесет съдии.
 В случай, че някой от съдиите в даден състав е възпрепятстван да присъства, за участие в заседанията може да бъда повикан съдия от друг състав, в съответствие с условията, предвидени в процедурния правилник.
 Член 18
 Нито съдия, нито генерален адвокат може да взема участие в разглеждането на дело, в което по-рано е участвал като представител или съветник, или е действал в полза на някоя от страните, или е бил призован да се произнесе като член на съд или правораздавателен орган или разследваща комисия, или в каквото и да било друго качество.
 Ако по някаква особена причина даден съдия или генерален адвокат счита, че той не би следвало да вземе участие в постановяването на решението или разглеждането на определено дело, той уведомява за това председателя. Ако по някаква особена причина председателят счита, че даден съдия или генерален адвокат не трябва да заседава или да представя заключение по определено дело, той съответно го уведомява.
 Всяко затруднение, произтичащо от прилагането на настоящия член, се урежда с решение на Съда.
 Никоя от страните не може да иска промени в състава на Съда или на някой от неговите състави на основание гражданството на съдия или на основание неучастието в Съда или в състава на съдия с гражданството на съответната страна.
 ДЯЛ III
 ПРОИЗВОДСТВО ПРЕД СЪДА
 Член 19
 Държавите-членки и институциите на Съюза се представляват пред Съда от представител, назначен за всеки конкретен случай; този представител може да бъде подпомаган от съветник или от адвокат.
 Държавите, различни от държавите-членки, страни по Споразумението за Европейското икономическо пространство, а също и Надзорният орган на Европейската асоциация за свободна търговия (ЕАСТ), упоменат в това споразумение, се представляват по същия начин.
 Останалите страни се представляват от адвокат.
 Само адвокат, който има право да практикува пред съд на държава-членка или на друга държава, която е страна по Споразумението за Европейското икономическо пространство, може да представлява или да подпомага страна пред Съда.
 Когато тези представители, съветници и адвокати се явяват пред Съда, те се ползват с правата и имунитетите, необходими за независимото упражняване на техните функции при условията,


text:
предвидени в процедурния правилник.
 По отношение на съветниците и адвокатите, които се явяват пред него, Съдът има правомощията, с които обикновено разполагат съдилищата при условията, предвидени в процедурния правилник.
 Университетските преподаватели, граждани на държави-членки, чието законодателство им дава право да се явяват пред съд, се ползват пред Съда с правата, предоставени с настоящия член на адвокатите.
 Член 20
 Производството пред Съда се състои от две части: писмена и устна.
 Писменото производство се състои в съобщаване на страните и на институциите на Съюза, чиито решения се оспорват, на исковите молби, изявленията, защитите и бележките и на репликите – ако има такива, както и на всички документи в подкрепа или на техни заверени копия.
 Съобщенията се изпращат от секретаря по реда и в сроковете, предвидени в процедурния правилник.
 Устното производство се състои от изслушване от Съда на представителите, съветниците и адвокатите и на заключенията на генералния адвокат, както и от изслушване на свидетелите и експертите, ако има такива.
 Когато счита, че делото не повдига нови правни проблеми, Съдът може да реши след изслушване на генералния адвокат, че делото може да бъде решено без представяне на заключения на генералния адвокат.
 Член 21
 Дело се завежда пред Съда с писмена искова молба, адресирана до секретаря. В исковата молба се посочват името на ищеца и неговият постоянен адрес, както и качеството на подписалия молбата, името/имената на страната/страните, срещу която/които е заведена молбата, предметът на спора, исканията на страните и кратко изложение на правните аргументи, на които се основава исковата молба.
 Молбата се придружава, по целесъобразност, от мярката, чиято отмяна се иска или, при обстоятелствата по член 265 от Договора за функционирането на Европейския съюз, от писмените доказателства относно датата, на която институцията е трябвало да действа в съответствие с посочения член. Ако документите не са представени с исковата молба, секретарят иска от съответната страна да ги представи в разумен срок, но правата на страната не се погасяват, дори и документите да бъдат представени след изтичането на срока за образуване на дело.
 Член 22
 В случаите, посочени от член 18 от Договора за Евратом, Съдът се сезира с жалба, адресирана до секретаря. В жалбата се посочват името и постоянният адрес на жалбоподателя и данни за подписалото я лице, данни за решението, което се обжалва, имената на ответниците, предметът на спора, исканията на страните и кратко изложение на основанията за обжалване.
 Жалбата се придружава от заверен препис на оспорваното решение на Арбитражния комитет.
 Ако Съдът отхвърли жалбата, решението на Арбитражния комитет става окончателно.
 Ако Съдът отмени решението на Арбитражния комитет и когато това е подходящо, въпросът може да бъде преразгледан от Арбитражния комитет по инициатива на една от страните по делото. Последната е обвързана от всяко решение на Съда по правни въпроси.
 Член 23
 В случаите на член 267 от Договора за функционирането на Европейския съюз решението на Съда или правораздавателния орган на държава-членка, с което се спира производството пред него и въпросът се отнася пред Съда, се съобщава на Съда от съответния съд или правораздавателен орган. След това решението се съобщава от секретаря на Съда на


text:
страните, държавите-членки и Комисията, както и на институцията, органа, службата или агенцията на Съюза, която е приела акта, чиято действителност или тълкуване се оспорва.
 В срок от два месеца от това уведомяване страните, държавите-членки, Комисията и, когато е уместно, институцията, органът, службата или агенцията на Съюза, която е приела акта, чиято действителност или тълкуване се оспорва, имат право да представят на Съда изявления по делото или писмени бележки.
 В случаите по член 267 от Договора за функционирането на Европейския съюз решението на националния съд или правораздавателен орган се съобщава от секретаря на Съда на държавите, различни от държавите-членки, страни по Споразумението за Европейското икономическо пространство, а също и на Надзорния орган на ЕАСТ, упоменат в това споразумение, който в срок от два месеца от уведомяването може, ако се засяга област от приложението на споразумението, да представи на Съда изявления по делото или писмени бележки.
 Когато споразумение, свързано с определена област, сключено от Съвета с една или повече трети държави, предвижда възможност последните да представят изявления по делото или писмени бележки, в случаите, в които съд на държава-членка сезира Съда с преюдициален въпрос, попадащ в приложното поле на споразумението, решението на националния съд, съдържащо този въпрос, се съобщава и на заинтересованите трети държави, които в двумесечен срок от датата на това съобщение могат да представят в Съда изявления по делото или писмени бележки.
 Член 23а (*)
 В процедурния правилник може да бъде предвидено бързо производство, а във връзка с преюдициални запитвания, свързани с пространството на свобода, сигурност и правосъдие — и спешно производство.
 Тези производства могат да предвиждат по-кратък срок за представяне на изявления по делото или писмени бележки от срока, предвиден в член 23, и — чрез дерогация от член 20, четвърта алинея — да няма заключения на генералния адвокат.
 Спешното производство може освен това да предвижда ограничаване на страните и другите заинтересовани лица, посочени в член 23, имащи право да представят изявления по делото или писмени бележки, и при особено спешни случаи — пропускане на писмената фаза на производството.
 Член 24
 Съдът може да изисква от страните да представят всички документи и да предоставят цялата информация, която той счита за необходима. Всеки отказ се отбелязва формално.
 Съдът може също така да изисква от държавите-членки и институциите, органите, службите и агенциите, които не са страни по делото, да представят цялата информация, която Съдът счита за необходима за целите на производството.
 Член 25
 Съдът може по всяко време да възложи на дадено лице, орган, комитет или друга организация по негов избор задачата да представи експертно мнение.
 Член 26
 Свидетелите могат да бъдат изслушвани при условията, предвидени в Процедурния правилник.
 Член 27
 По отношение на неявилите се свидетели Съдът има правомощията, с които по принцип разполагат съдилищата и правораздавателните органи, и може да налага парични глоби при условията, предвидени в Процедурния правилник.
 Член 28
 Свидетелите и експертите могат да бъдат изслушвани под клетва, полагана във формата, предвидена в Процедурния правилник, или по начин, предвиден в закона на държавата на свидетеля или експерта.
 Член 29
 Съдът може да нареди свидетел или експерт да


text:
бъде изслушан от съдебен орган по мястото на постоянно пребиваване на този свидетел или експерт.
 Това нареждане се изпраща за изпълнение от компетентния съдебен орган при условията, уредени в Процедурния правилник. Документите, изготвени в съответствие със съдебната поръчка, се връщат на Съда при същите условия.
 Съдът покрива разноските, без да се накърнява правото му да ги възложи, когато е подходящо, на страните.
 Член 30
 Държавите-членки разглеждат всяко нарушение на клетвата на свидетел или експерт по същия начин, както ако нарушението е било извършено пред неин граждански съд. По искане на Съда съответната държава-членка съди нарушителя пред свой компетентен съд.
 Член 31
 Съдебните заседания са открити, освен ако Съдът, по своя инициатива или по искане на страните, при наличието на сериозни основания, не реши друго.
 Член 32
 По време на пренията Съдът може да разпитва експерти, свидетели и самите страни. Последните обаче могат да се обръщат към Съда само чрез своите представители.
 Член 33
 За всяко заседание се води протокол, който се подписва от председателя и от секретаря.
 Член 34
 Списъкът на делата за разглеждане се съставя от председателя.
 Член 35
 Разискванията на Съда се провеждат и остават в тайна.
 Член 36
 В решенията се излагат мотивите, на които те са основани. В тях се посочват имената на съдиите, които са взели участие в разискванията.
 Член 37
 Решенията се подписват от председателя и от секретаря. Те се прочитат в открито заседание.
 Член 38
 Съдът се произнася относно разноските.
 Член 39
 Председателят на Съда може да се произнася в бързо производство, уредено в процедурния правилник, което, доколкото това е необходимо, може да се различава от някои правила, съдържащи се в настоящия статут, по искове за спиране на изпълнението, доколкото това е предвидено в член 278 от Договора за функционирането на Европейския съюз и член 157 от Договора за Евратом, да налага привременни мерки в съответствие с член 279 от Договора за функционирането на Европейския съюз или да спира принудителното изпълнение в съответствие с член 299, четвърта алинея от Договора за функционирането на Европейския съюз или с член 164, трета алинея от Договора за Евратом.
 При условията, предвидени в Процедурния правилник, заместник-председателят на Съда може да упражнява правомощията, посочени в първа алинея.
 Ако председателят и заместник-председателят са възпрепятствани да присъстват, друг съдия заема тяхното място при условията, предвидени в Процедурния правилник.
 Определението на председателя или на заместващия го съдия е временно и по никакъв начин не предрешава решението на Съда по съществото на делото.
 Член 40
 Държавите-членки и институциите на Съюза могат да встъпват в делата пред Съда.
 Със същото право разполагат и органите, службите и агенциите на Съюза, както и всяко друго лице, ако могат да докажат интерес от изхода на дело, внесено за разглеждане от Съда. Физическите или юридически лица не могат да встъпват по дела между държави-членки, между институции на Съюза или между държави-членки, от една страна, и институции на Съюза, от друга.
 Без да се накърнява втора алинея, държавите, различни от държавите-членки, които са страни по Споразумението за Европейското икономическо пространство, както и надзорният орган на ЕАСТ, упоменат в


text:
това споразумение, могат да встъпват по висящи пред Съда дела, когато се засяга някоя от областите на приложение на споразумението.
 Искането за встъпване е ограничено до подпомагане по отношение на исканията на една от страните.
 Член 41
 Ако ответната страна, след като е била надлежно призована, не представи писмената си защита, решението се постановява в нейно отсъствие. В срок от един месец от съобщаването на това решение срещу него може да се подаде възражение. Възражението не спира изпълнението на решението, освен ако Съдът не реши друго.
 Член 42
 Държавите-членки, институциите, органите, службите и агенциите на Съюза и всички други физически и юридически лица могат, в случаите и при условията, предвидени в Процедурния правилник, в качеството си на трети лица да оспорват решение, постановено без те да бъдат изслушани, когато това решение накърнява техни права.
 Член 43
 Ако съществува съмнение относно смисъла или обхвата на дадено решение, Съдът може да направи тълкуване по искане на всяка от страните или на всяка от институциите на Съюза, която докаже, че е заинтересована.
 Член 44
 Иск за преразглеждане на решение може да се отправи до Съда само при разкриване на обстоятелство, което има решаващо значение и което при постановяване на решението не е било известно на Съда и на страната, която иска преразглеждане.
 Процедурата по преразглеждането започва с решение на Съда, изрично посочващо съществуването на ново обстоятелство, с което се признава, че то е от характер, обуславящ преразглеждане, и искът се обявява за допустим на това основание.
 Преразглеждане не може да се иска след изтичането на десет години от датата на решението.
 Член 45
 Сроковете поради отдалеченост се уреждат в Процедурния правилник.
 Нито едно право не може да бъде накърнено вследствие изтичане на даден срок, ако заинтересованата страна докаже наличието на случайно събитие или непреодолима сила.
 Член 46
 Исковете срещу Съюза по дела в областта на извъндоговорната отговорност се погасяват след изтичането на срок от пет години от датата на възникване на събитието, което ги обуславя. Давността се прекъсва с предявяването на иск пред Съда или ако преди образуването на това производство увредената страна е предявила претенцията си пред съответната институция на Съюза. В последния случай производството се образува в двумесечен срок, предвиден в член 263 от Договора за функционирането на Европейския съюз; разпоредбите на член 265, втора алинея от Договора за функционирането на Европейския съюз се прилагат, когато е уместно.
 Настоящият член се прилага и за искове срещу Европейската централна банка в областта на извъндоговорната отговорност.
 ДЯЛ IV
 ОБЩ СЪД
 Член 47
 Член 9, първа алинея, членове 9а, 14, 15, член 17, първа, втора, четвърта и пета алинея, и член 18 се прилагат по отношение на Общия съд и неговите членове.
 Член 3, четвърта алинея и членове 10, 11 и 14 се прилагат mutatis mutandis по отношение на секретаря на Общия съд.
 Член 48
 Общият съд се състои от:
 а)
 40 съдии, считано от 25 декември 2015 г.;
 б)
 47 съдии, считано от 1 септември 2016 г.;
 в)
 по двама съдии от държава-членка, считано от 1 септември 2019 г.
 Член 49
 Членовете на


text:
Общия съд могат да бъдат призовавани да изпълняват функцията на генерален адвокат.
 Задължение на генералния адвокат е, като действа с пълна безпристрастност и независимост, да представя в открито заседание мотивирани заключения по определени дела, заведени пред Общия съд, с цел подпомагането на този съд при изпълнението на неговата задача.
 Критериите за определяне на тези дела, както и процедурите за определяне на генералните адвокати, се уреждат в процедурния правилник на Общия съд.
 Член на Общия съд, който е призован да изпълнява функцията на генерален адвокат, не може да участва в решаването на делото.
 Член 50
 Общият съд заседава в състави от трима или петима съдии. Съдиите избират председатели на съставите измежду тях. Председателите на съставите от пет съдии се избират за срок от три години. Те могат да бъдат преизбирани веднъж.
 Съставът на съставите и възлагането на делата на тях се урежда от процедурния правилник. В някои случаи, определени от процедурния правилник, Общият съд може да заседава в пленум или да се състои от един-единствен съдия.
 Процедурният правилник може също така да предвиди, че Общият съд може да заседава в голям състав по определени в него дела.
 Член 51
 Чрез дерогация от правилото по член 256, параграф 1 от Договора за функционирането на Европейския съюз, Съдът запазва правомощието да разглежда исковете, посочени в членове 263 и 265 от Договора за функционирането на Европейския съюз, когато са заведени от държава-членка срещу:
 а)
 акт или бездействие на Европейския парламент или Съвета, или на двете институции, действащи съвместно, освен за:
 —
 решения, взети от Съвета съгласно член 108, параграф 2, трета алинея от Договора за функционирането на Европейския съюз,
 —
 актове на Съвета, приети съгласно регламент на Съвета относно мерките за търговска защита по смисъла на член 207 от Договора за функционирането на Европейския съюз,
 —
 актове на Съвета, чрез които Съветът упражнява изпълнителни правомощия в съответствие с член 291, параграф 2 от Договора за функционирането на Европейския съюз;
 б)
 срещу акт или бездействие на Комисията съгласно член 331, параграф 1 от Договора за функционирането на Европейския съюз.
 Съдът запазва също така правомощието си да разглежда исковете, посочени в същите членове, когато те са заведени от институция на Съюза срещу акт или бездействие на Европейския парламент, на Съвета, на тези две институции, действащи съвместно, или на Комисията, или са заведени от институция на Съюза срещу акт или бездействие на Европейската централна банка.
 Член 52
 Председателят на Съда и председателят на Общия съд определят по общо съгласие условията, при които длъжностните лица и другите служители към Съда предоставят услугите си на Общия съд, за да се позволи неговото функциониране. Определени длъжностни лица и други служители отговарят пред секретаря на Общия съд под ръководството на председателя на Общия съд.
 Член 53
 Процедурата пред Общия съд се урежда от дял III.
 В процедурния правилник се уреждат всички необходими допълнителни и по-подробни разпоредби. Процедурният правилник може да дерогира член 40, четвърта алинея и член 41, за да бъдат отразени специфичните особености на съдопроизводството в областта на интелектуалната собственост.
 Независимо от член 20, четвърта алинея, генералният адвокат може да


text:
представи мотивираното си заключение писмено.
 Член 54
 Когато искова молба или друг процесуален документ, адресиран до Общия съд, по погрешка е подаден до секретаря на Съда, той незабавно се препраща от него до секретаря на Общия съд; аналогично, когато искова молба или друг процесуален документ, адресиран до Съда, по погрешка е подаден до секретаря на Общия съд, той незабавно се препраща от него до секретаря на Съда.
 Когато Общият съд установи, че не е компетентен да разгледа и реши дело, по което е компетентен Съдът, той изпраща делото на Съда; аналогично, когато Съдът установи, че не е компетентен да разгледа и реши дело, по което е компетентен Общият съд, той изпраща делото на Общия съд, като този съд не може да откаже да разгледа делото.
 Когато Съдът и Общият съд са сезирани с искове, които имат еднакъв предмет, повдига се еднакъв въпрос за тълкуване или се оспорва валидността на един и същ акт, Общият съд може, след изслушване на страните, да спре висящото пред него производство до постановяване на решението на Съда, или когато искът е заведен съгласно член 263 от Договора за функционирането на Европейския съюз, може да откаже да правораздава, за да даде възможност на Съда да се произнесе по такива искове. При същите условия, Съдът може освен това да реши да спре висящото пред него производство; в този случай производството пред Общия съд продължава.
 Когато държава-членка и институция на Съюза оспорват един и същ акт, Общият съд отказва да правораздава, с оглед Съдът да се произнесе по тези искове.
 Член 55
 Окончателните решения на Общия съд, както и решенията, с които частично се разрешават материалноправни въпроси или се разрешава процесуален въпрос по възражение за липса на компетентност или за недопустимост, се съобщават от секретаря на Общия съд на всички страни, както и на държавите-членки и на институциите на Съюза, дори и ако те не са встъпили в делото пред Общия съд.
 Член 56
 Окончателните решения на Общия съд и решенията, с които частично се разрешава спор по същество или се разрешава процесуален въпрос по възражение за липса на компетентност или за недопустимост, подлежат на обжалване пред Съда в срок от два месеца от съобщаване на решението.
 Жалбата може да бъде подадена от всяка страна, чиито искания са изцяло или частично отхвърлени. Въпреки това встъпилите страни, различни от държавите-членки и институциите на Съюза, могат да обжалват само ако решението на Общия съд пряко ги засяга.
 С изключение на делата, свързани със спор между Съюза и неговите служители, жалба могат да подават и държавите-членки и институциите на Съюза, които не са встъпили в производството пред Общия съд. Тези държави-членки и институции са в същото положение като държавите-членки и институциите, които са встъпили в производството на първа инстанция.
 Член 57
 Всяко лице, чието искане за встъпване е било отхвърлено от Общия съд, може да обжалва пред Съда в срок от две седмици от съобщаването на решението за отхвърляне на неговото искане.
 Страните по производството могат да обжалват пред Съда всяко решение на Общия съд, което е прието в съответствие с


text:
членове 278 или 279 или член 299, четвърта алинея от Договора за функционирането на Европейския съюз, или член 157 или член 164, трета алинея от Договора за Евратом в срок от два месеца от уведомяването им.
 Обжалването по първите две алинеи на настоящия член се разглежда и решава в съответствие с процедурата, посочена в член 39.
 Член 58
 Обжалването пред Съда се ограничава само до правни въпроси. Основанията за обжалване са липса на компетентност на Общия съд, нарушение на процесуални правила, което накърнява интересите на жалбоподателя, както и нарушение на правото на Съюза от страна на Общия съд.
 Размерът на присъдените разноски или страната, на която се възлагат, не подлежат на отделно обжалване.
 Член 59
 Когато бъде обжалвано решение на Общия съд, производството пред Съда се състои от писмена и устна част. В съответствие с условията, предвидени в процедурния правилник, Съдът, след като изслуша генералния адвокат и страните, може да реши делото и без устно производство.
 Член 60
 Без да се накърняват разпоредбите на членове 278 и 279 от Договора за функционирането на Европейския съюз или член 157 от Договора за Евратом, обжалването няма суспензивно действие.
 Чрез дерогация от член 280 от Договора за функционирането на Европейския съюз решенията на Общия съд, които обявяват регламент за недействителен, влизат в сила само от датата на изтичането на срока, посочен в член 56, първа алинея от настоящия статут или, при предявяването на жалба в този срок, от датата на отхвърлянето на жалбата, без да се накърнява правото на страната да поиска от Съда в съответствие с членове 278 и 279 от Договора за функционирането на Европейския съюз или член 157 от Договора за Евратом спиране на действието на регламента, който е бил обявен за недействителен, или постановяването на друга временна мярка.
 Член 61
 Ако жалбата е основателна, Съдът отменя решението на Общия съд. Той може сам да постанови окончателно решение по делото, когато фазата на производството позволява това, или да върне делото на Общия съд за постановяване на решение.
 Когато делото е върнато на Общия съд, този съд е обвързан от всяко решение на Съда по правни въпроси.
 Когато жалбата на държава-членка или на институция на Съюза, която не е встъпила в производството пред Общия съд, е основателна, Съдът може, ако счете това за необходимо, да постанови кои от последиците на отмененото решение на Общия съд се считат за окончателни по отношение на страните по делото.
 Член 62
 В случаите по член 256, параграфи 2 и 3 от Договора за функционирането на Европейския съюз, когато първият генерален адвокат счита, че съществува сериозен риск от засягане на единството или съгласуваността на правото на Съюза, той може да предложи на Съда да преразгледа решението на Общия съд.
 Предложението трябва да бъде направено в рамките на един месец от постановяване на решението на Общия съд. В срок от един месец от получаване на предложението, направено от първия генерален адвокат, Съдът решава дали решението ще бъде преразгледано или не.
 Член 62а
 Съдът се произнася по въпросите, които са предмет на преразглеждане по спешно производство, въз основа


text:
на преписката, препратена му от Общия съд.
 Заинтересованите лица, посочени в член 23 от настоящия статут, както и, в случаите, предвидени в член 256, параграф 2 от Договора за функционирането на Европейския съюз, страните в производството пред Общия съд имат право да представят пред Съда изявления или писмени бележки относно въпроси, предмет на преразглеждане в определен за тази цел срок.
 Преди да се произнесе с решение, Съдът може да постанови провеждането на устно производство.
 Член 62б
 В случаите, предвидени в член 256, параграф 2 от Договора за функционирането на Европейския съюз, без да се накърняват разпоредбите на членове 278 и 279 от Договора за функционирането на Европейския съюз, предложенията за преразглеждане и решенията за образуване на процедура за преразглеждане нямат суспензивно действие. Ако Съдът установи, че решението на Общия съд накърнява единството или съгласуваността на правото на Съюза, той връща делото за преразглеждане на Общия съд, който е обвързан от възприетото от Съда по правните въпроси; Съдът може да посочи последиците на решението на Общия съд, които следва да се считат за окончателни по отношение на страните по спора. Ако, предвид установеното в хода на преразглеждането, разрешаването на спора, зависи от установяването на фактите, върху които се основава решението на Общия съд, Съдът се произнася с окончателно решение.
 В случаите, предвидени в член 256, параграф 3 от Договора за функционирането на Европейския съюз, при липсата на предложения за преразглеждане или решения за откриване на процедура по преразглеждане отговорът/отговорите, даден/и от Общия съд на поставените му въпроси, влиза/т в сила след изтичането на сроковете, предвидени за тази цел в член 62, втора алинея. В случай на образуване на процедура по преразглеждане, отговорът/отговорите, подлежащ/и на преразглеждане, влиза/т в сила след приключване на процедурата, освен ако Съдът не реши друго. Ако Съдът установи, че решението на Общия съд накърнява единството или съгласуваността на правото на Съюза, отговорът, даден от Съда на въпросите, подлежащи на преразглеждане, замества този на Общия съд.
 ДЯЛ IVа
 СПЕЦИАЛИЗИРАНИ СЪДИЛИЩА
 Член 62в
 Разпоредбите, отнасящи се до правомощията, състава, организацията и производството пред специализираните съдилища, създадени съгласно член 257 от Договора за функционирането на Европейския съюз, са възпроизведени в приложението към настоящия статут.
 Европейският парламент и Съветът, като действат в съответствие с член 257 от Договора за функционирането на Европейския съюз, могат да зачислят заместващи съдии към специализираните съдилища за изпълнение на функциите на отсъстващите съдии, които, без състоянието им да се счита за пълна инвалидност, са възпрепятствани да участват в разглеждането на делата през продължителен период от време. В този случай Европейският парламент и Съветът определят условията за назначаване на заместващите съдии, техните права и задължения, подробните правила относно упражняването на функциите им и обстоятелствата, при които тези функции се прекратяват.
 ДЯЛ V
 ЗАКЛЮЧИТЕЛНИ РАЗПОРЕДБИ
 Член 63
 Процедурните правилници на Съда и на Общия съд съдържат всички необходими разпоредби за прилагането или ако това се налага, допълването на настоящия статут.
 Член 64
 Правилата, които уреждат приложимия към Съда на Европейския съюз езиков режим, се определят с регламент на Съвета, който действа с единодушие. Този регламент се приема или по


text:
искане на Съда след консултация с Комисията и Европейския парламент, или по предложение на Комисията след консултация със Съда и Европейския парламент.
 До приемането на тези правила, продължават да се прилагат разпоредбите на процедурните правилници на Съда и на Общия съд относно езиковия режим. Чрез дерогация от членове 253 и 254 от Договора за функционирането на Европейския съюз всяко изменение или отмяна на тези разпоредби изисква единодушното одобрение на Съвета.
 (*) Член, който се въвежда с Решение 2008/79/ЕО, Евратом (ОВ L 24, 29.1.2008 г., стр. 42).
 ПРИЛОЖЕНИЕ I
 СЪД НА ПУБЛИЧНАТА СЛУЖБА НА ЕВРОПЕЙСКИЯ СЪЮЗ
 Член 1
 Съдът на публичната служба на Европейския съюз (наричан по-долу "Съд на публичната служба") е компетентен да разглежда като първа инстанция споровете между Съюза и техните служители, по силата на член 270 от Договора за функционирането на Европейския съюз, както и споровете между всички органи или служби и техните служители, по отношение на които е предоставена компетентност на Съда на Европейския съюз.
 Член 2
 1. Съдът на публичната служба се състои от седем съдии. По искане на Съда, Съветът може да увеличи броя на съдиите въз основа на решение, взето с квалифицирано мнозинство.
 Съдиите се назначават за срок от шест години. Те могат да бъдат преназначавани.
 На вакантните места се назначава нов съдия за срок от шест години.
 2. Освен съдиите, посочени в параграф 1, първа алинея, се назначават заместващи съдии за изпълнение на функциите на съдии, които, без състоянието им да се счита за пълна инвалидност, са възпрепятствани да участват в разглеждането на делата за продължителен период от време.
 Член 3
 1. Съдиите се назначават от Съвета, в съответствие с член 257, четвърта алинея от Договора за функционирането на Европейския съюз, след консултиране на комитета, предвиден в настоящия член. При назначаването на съдиите Съветът осигурява балансиран състав на Съда на публичната служба на най-широка географска основа сред гражданите на държавите-членки, както и по отношение на представените национални правни системи.
 2. Всяко лице, което е гражданин на Съюза и отговаря на условията, установени в член 257, четвърта алинея от Договора за функционирането на Европейския съюз, може да представи кандидатурата си. Съветът по препоръка на Съда определя условията и реда за подаването и разглеждането на кандидатурите.
 3. Учредява се комитет, съставен от седем члена, избрани сред бивши членове на Съда и Общия съд и юристи с призната компетентност. Правилата за назначаването и дейността на комитета се определят от Съвета, който действа по препоръка на председателя на Съда.
 4. Комитетът дава становище относно способността на кандидатите да упражняват функциите на съдия в Съда на публичната служба. Към становището си комитетът прилага списък на кандидати с най-подходящ опит на високо ниво. Този списък следва да съдържа поне два пъти повече кандидати от броя на съдиите, които трябва да бъдат назначени от Съвета.
 Член 4
 1. Съдиите избират измежду си председател на Съда на публичната служба за срок от три години. Той може да бъде преизбиран.
 2. Съдът на публичната служба заседава в състав от трима съдии. В определени случаи, посочени в процедурния му правилник, той може да


text:
заседава в пленум или в състав от петима съдии или от един-единствен съдия.
 3. Председателят на Съда на публичната служба председателства пленума и състава от петима съдии. Председателите на съставите от трима съдии се определят съгласно условията, предвидени в параграф 1. Ако председателят на Съда на публичната служба е член на състав от трима съдии, той председателства този състав.
 4. Процедурният правилник урежда правомощията и кворума на пленума, както и образуването на съставите и разпределянето на делата.
 Член 5
 Членове 2—6, 14, 15, член 17, първа, втора и пета алинея, както и член 18 от статута на Съда на Европейския съюз се прилагат спрямо Съда на публичната служба и неговите членове.
 Клетвата, предвидена в член 2 от статута, се полага пред Съда, а решенията, посочени в членове 3, 4 и 6, се вземат от Съда след консултиране на Съда на публичната служба.
 Член 6
 1. Съдът на публичната служба се подпомага от службите на Съда и на Общия съд. Председателят на Съда или в определени случаи председателят на Общия съд определя по общо съгласие с председателя на Съда на публичната служба условията, при които длъжностните лица и другите служители към Съда или Общия съд предоставят услугите си на Съда на публичната служба, за да се позволи неговото функциониране. Определени длъжностни лица или други служители отговарят пред секретаря на Съда на публичната служба, под ръководството на председателя на посочения съд.
 2. Съдът на публичната служба назначава секретар и определя неговия статут. Член 3, четвърта алинея и членове 10, 11 и 14 от статута на Съда на Европейския съюз се прилагат спрямо секретаря на Съда на публичната служба.
 Член 7
 1. Производството пред Съда на публичната служба се урежда от дял III на статута на Съда на Европейския съюз, с изключение на членове 22 и 23. Уредбата на това производство се развива и допълва, ако е необходимо, от процедурния правилник на този съд.
 2. Разпоредбите, отнасящи се до езиковия режим на Общия съд, се прилагат спрямо Съда на публичната служба.
 3. Писмената фаза на производството обхваща подаването на исковата молба и на писмената защита, освен ако Съдът на публичната служба не реши, че е необходима повторна размяна на писмени изявления. При наличието на повторна размяна, Съдът на публичната служба може, със съгласието на страните, да реши да се произнесе без провеждане на устно производство.
 4. На всеки един от етапите на производството, включително непосредствено след подаване на исковата молба, Съдът на публичната служба може да прецени възможността за доброволно уреждане на спора между страните, както и да им окаже съдействие в тази насока.
 5. Съдът на публичната служба се произнася по съдебните разноски. При спазване на особените разпоредби на процедурния правилник, страната, изгубила делото, се осъжда да заплати съдебните разноски, ако е било направено искане в този смисъл.
 Член 8
 1. Когато искова молба или друг процесуален документ, адресиран до Съда на публичната служба, по погрешка е подаден до секретаря на Съда или до Общия съд, той незабавно се препраща от тях до секретаря на Съда на публичната служба. Аналогично, когато искова


text:
молба или друг процесуален документ, адресиран до Съда или Общия съд, по погрешка е подаден до секретаря на Съда на публичната служба, той незабавно се препраща от него до секретаря на Съда или на Общия съд.
 2. Когато Съдът на публичната служба установи, че не е компетентен да разгледа и реши дело, по което са компетентни Съдът или Общият съд, той изпраща делото на Съда или на Общия съд. Също така, когато Съдът или Общият съд установят, че не са компетентни да разгледат и решат дело, по което е компетентен Съдът на публичната служба, сезираният съд изпраща делото на последния, който в този случай не може да откаже да разгледа делото.
 3. Когато Съдът на публичната служба или Общият съд са сезирани с искове, повдигащи еднакъв въпрос за тълкуване или оспорващи валидността на един и същи акт, Съдът на публичната служба, след изслушване на страните, може да спре висящото пред него производство до постановяване на решението на Общия съд.
 Когато Съдът на публичната служба и Общият съд са сезирани с искове, които имат еднакъв предмет, Съдът на публичната служба отказва да правораздава, за да може Общият съд да постанови решение по тези дела.
 Член 9
 Окончателните решения на Съда на публичната служба и решенията, с които частично се разрешават материалноправни въпроси или се разрешава процесуален въпрос по възражение за липса на компетентност или за недопустимост, подлежат на обжалване пред Общия съд в срок от два месеца от съобщаване на решението.
 Всяка страна, чиито искания са били изцяло или частично отхвърлени, има право да обжалва. При все това встъпващите страни, различни от държавите-членки и институциите на Съюза, могат да обжалват, само когато решението на Съда на публичната служба ги засяга пряко.
 Член 10
 1. Всяко лице, чието искане за встъпване е било отхвърлено от Съда на публичната служба, може да обжалва пред Общия съд в срок от две седмици от съобщаването на решението за отхвърляне на неговото искане.
 2. Страните в производство могат да обжалват пред Общия съд всяко решение на Съда на публичната служба, което е прието в съответствие с членове 278 или 279 или член 299, четвърта алинея от Договора за функционирането на Европейския съюз, и на член 157, или член 164, трета алинея от Договора за Евратом в срок от два месеца от уведомяването им.
 3. Председателят на Общия съд може да се произнесе по жалбите по параграф 1 и 2 в ускорено производство, което ако е необходимо, може да се отклонява от правилата, съдържащи се в настоящото приложение, и което следва да бъде уредено в Процедурния правилник на Общия съд.
 Член 11
 1. Обжалването пред Общия съд се ограничава само до правни въпроси. Основанията за обжалване са липса на компетентност на Съд на публичната служба, нарушение на процесуални правила, което накърнява интересите на жалбоподателя, както и нарушение на правото на Съюза от страна на Съда на публичната служба.
 2. Размерът на присъдените разноски или страната, на която се възлагат, не подлежат на отделно обжалване.
 Член 12
 1. Без да се накърняват разпоредбите на членове 278 и 279


text:
от Договора за функционирането на Европейския съюз и член 157 от Договора за Евратом, обжалването пред Общия съд няма суспензивно действие.
 2. Когато се обжалва решение на Съда на публичната служба, производството пред Общия съд се състои от писмена и устна фаза. В съответствие с условията, предвидени в неговия Процедурен правилник, Общият съд, след като изслуша страните, може да се произнесе без провеждане на устно производство.
 Член 13
 1. Ако жалбата е основателна, Общият съд отменя решението на Съда на публичната служба и решава сам спора. Когато фазата на производството не позволява това, той връща делото на Съда на публичната служба за постановяване на решение.
 2. Когато делото е върнато на Съда на публичната служба, този съд е обвързан от всяко решение на Общия съд по правни въпроси.


text:
 21.3.2017
 BG
 Официален вестник на Европейския съюз
 L 75/3
 СПОРАЗУМЕНИЕ
 между Европейския съюз и Кралство Норвегия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г.
 EВРОПЕЙСКИЯТ СЪЮЗ, наричан по-долу „Съюзът“,
 и
 КРАЛСТВО НОРВЕГИЯ, наричано по-долу „Норвегия“,
 наричани заедно по-долу „страните“,
 КАТО ВЗЕХА ПРЕДВИД Споразумението, сключено между Съвета на Европейския съюз и Република Исландия и Кралство Норвегия, относно асоциирането на последните в процеса на изпълнение, прилагане и развитие на достиженията на правото от Шенген (1) („Споразумение за асоцииране с Норвегия“),
 като имат предвид, че:
 (1)
 Съюзът създаде инструмента за финансово подпомагане за външните граници и визите като част от фонд „Вътрешна сигурност“ чрез Регламент (ЕС) No 515/2014 на Европейския парламент и на Съвета (2).
 (2)
 Регламент (ЕС) No 515/2014 представлява развитие на достиженията на правото от Шенген по смисъла на Споразумението за асоцииране с Норвегия.
 (3)
 Тъй като Регламент (ЕС) No 514/2014 на Европейския парламент и на Съвета (3) има пряко въздействие върху прилагането на разпоредбите на Регламент (ЕС) No 515/2014, като по този начин се отразява на правната му рамка, и тъй като процедурите, определени в Споразумението за асоцииране с Норвегия, бяха приложени за приемането на Регламент (ЕС) No 514/2014, който беше нотифициран на Норвегия, страните признават, че Регламент (ЕС) No 514/2014 представлява развитие на достиженията на правото от Шенген по смисъла на Споразумението за асоцииране с Норвегия, доколкото това е необходимо за прилагането на Регламент (ЕС) No 515/2014.
 (4)
 В член 5, параграф 7 от Регламент (ЕС) No 515/2014 се предвижда, че държавите, асоциирани в прилагането, изпълнението и развитието на достиженията на правото от Шенген, сред които Норвегия, участват в инструмента в съответствие с разпоредбите му и че следва да се сключат договорености за определяне на финансовия принос на тези държави и допълнителните правила, необходими за такова участие, включително разпоредби, гарантиращи защитата на финансовите интереси на Съюза и правомощието за извършване на одит от страна на Сметната палата.
 (5)
 Инструментът за финансово подпомагане за външните граници и визите като част от фонд „Вътрешна сигурност“ („ФВС — външни граници и визи“) представлява специфичен инструмент в контекста на достиженията на правото от Шенген, предназначен за разпределяне на тежестта и за финансово подпомагане в областта на външните граници и визовата политика в държавите членки и асоциираните държави.
 (6)
 В член 60 от Регламент (ЕС, Евратом) No 966/2012 на Европейския парламент и на Съвета (4) са предвидени правилата за непряко управление, които са приложими, когато на трети държави, включително на асоциирани държави, са възложени задачи по изпълнението на бюджета.
 (7)
 В член 17, параграф 4 от Регламент (ЕС) No 514/2014 се предвижда допустимостта на разходите, направени през 2014 г.от отговорен орган преди формалното му определяне, като по този начин се гарантира плавен преход между Фонда за външните граници и Фонда за вътрешна сигурност. По същия начин този въпрос следва да бъде отразен в настоящото споразумение. Като се има предвид, че настоящото споразумение не беше влязло в сила преди края на 2014 г., е необходимо да се


text:
гарантира допустимостта на разходите, направени преди и до формалното определяне на отговорния орган, при условие че използваните преди това системи за управление и контрол са по същество същите като тези, действащи след формалното определяне на отговорния орган.
 (8)
 За улесняване на изчисляването и използването на годишния финансов принос, който дължи Норвегия към ФВС — външни граници и визи, приносът за периода 2014—2020 г. ще се изплаща на пет годишни вноски от 2016 г. до 2020 г. От 2016 г. до 2018 г. размерът на годишния принос се определя като фиксирана сума, докато приносът за 2019 г. и 2020 г. ще бъде определен през 2019 г. въз основа на брутния вътрешен продукт на всички държави, участващи във ФВС — външни граници и визи, като се отчитат реално извършените плащания,
 СЕ СПОРАЗУМЯХА ЗА СЛЕДНОТО:
 Член 1
 Обхват
 В настоящото споразумение се определят допълнителните правила, необходими за участието на Норвегия във ФВС — външни граници и визи в съответствие с Регламент (ЕС) No 515/2014.
 Член 2
 Финансово управление и контрол
 1. Норвегия предприема необходимите мерки за осигуряване на съответствие с разпоредбите по отношение на финансовото управление и контрол, установени в Договора за функционирането на Европейския съюз („ДФЕС“) и в правото на Съюза, чието правно основание е в ДФЕС.
 Разпоредбите на ДФЕС и на вторичното законодателство, посочени в първа алинея, са следните:
 а)
 Член 287, параграфи 1, 2 и 3 от ДФЕС;
 б)
 членове 30, 32 и 57, член 58, параграф 1, буква в),подточка i), член 60, член 79, параграф 2 и член 108, параграф 2 от Регламент (ЕС, Евратом) No 966/2012;
 в)
 членове 32, 38, 42, 84, 88, 142 и 144 от Делегиран Регламент (ЕС) No 1268/2012 на Комисията (5);
 г)
 Регламент (Евратом, ЕО) No 2185/96 на Съвета (6);
 д)
 Регламент (ЕС, Евратом) No 883/2013 на Европейския парламент и на Съвета (7).
 Страните могат да решат да внесат промени в този списък по взаимно съгласие.
 2. Норвегия прилага разпоредбите, посочени в параграф 1, на своя територия в съответствие с настоящото споразумение.
 Член 3
 Зачитане на принципа за добро финансово управление
 Отпусканите в рамките на ФВС — външни граници и визи средства за Норвегия се използват в съответствие с принципа за добро финансово управление.
 Член 4
 Зачитане на принципа за конфликт на интереси
 На всички финансови участници и на всички други лица, участващи в изпълнението на бюджета и в управлението, включително подготвителните актове за това, в одита или контрола които действат на територията на Норвегия, се забранява да предприемат каквито и да е действия, които могат да доведат до конфликт между техните собствени интереси и тези на Съюза.
 Член 5
 Прилагане
 Решенията, взети от Комисията, с които се налагат парични задължения на лица, които не са държави, подлежат на изпълнение на територията на Норвегия.
 Изпълнението се урежда от разпоредбите на гражданскопроцесуалното право, които са в сила в Норвегия. Заповедта за изпълнение на решението се прилага към това решение, без други формалности освен проверка на автентичността на решението от националния орган, който правителството на Норвегия определя за тази цел и съобщава на Комисията.
 След като


text:
бъдат изпълнени тези формалности по искане на Комисията, тя може да пристъпи към изпълнение в съответствие с националното право, като отнесе въпроса пряко до компетентния орган.
 Изпълнението може да бъде спряно само с решение на Съда на Европейския съюз. Въпреки това съдилищата на Норвегия са компетентни да се произнасят по жалби относно незаконосъобразни действия по изпълнение.
 Член 6
 Защита на финансовите интереси на Съюза срещу измами
 1. Норвегия
 а)
 се бори с измамите и другите незаконни дейности, засягащи финансовите интереси на Съюза, чрез мерки, които имат възпиращо действие и които предоставят ефикасна защита в Норвегия;
 б)
 приема същите мерки за борба с измамите, засягащи финансовите интереси на Съюза, каквито приема за борба с измамите, засягащи собствените ѝ финансови интереси; и
 в)
 координира действията си, насочени към защита на финансовите интереси на Съюза, с държавите членки и Комисията.
 2. Норвегия приема мерки, еквиваленти на тези, приети от Съюза в съответствие с член 325, параграф 4 от ДФЕС, които са в сила в деня на подписване на настоящото споразумение.
 Страните могат да решат по взаимно съгласие да приемат мерки, еквивалентни на последващи мерки, приети от Съюза в съответствие с този член.
 Член 7
 Контрол и проверки на място, извършвани от Комисията (OLAF)
 Без да се засягат нейните права съгласно член 5, параграф 8 от Регламент (ЕС) No 514/2014, Комисията (Европейската служба за борба с измамите (OLAF) е оправомощена да извършва контрол и проверки на място на територията на Норвегия по отношение на ФВС — външни граници и визи в съответствие с реда и условията, предвидени в Регламент (Евратом, ЕО) No 2185/96.
 Органите на Норвегия съдействат в провеждането на контрола и проверките на място, които могат, ако тези органи желаят това, да бъдат извършвани съвместно.
 Член 8
 Сметна палата
 В съответствие с член 287, параграф 3 от ДФЕС и част първа, дял X, глава 1 от Регламент (EС, Eвратом) No 966/2012 Сметната палата има възможността да извършва одити на място в помещенията на всеки орган, който управлява приходи или разходи от името на Съюза на територията на Норвегия по отношение на ФВС — външни граници и визи, включително в помещенията на всяко физическо или юридическо лице, получило плащания от бюджета.
 В Норвегия одитът от страна на Сметната палата се осъществява във взаимодействие с националните одиторски органи или, ако те нямат необходимите правомощия — с компетентните национални служби. Сметната палата и националните органи за одит на Норвегия си сътрудничат в дух на доверие, като запазват своята независимост. Тези органи или служби информират Сметната палата относно намерението си да участват в одита.
 Сметната палата има най-малко същите права като Комисията, така както са установени в член 5, параграф 7 от Регламент (ЕС) No 514/2014 и в член 7 от настоящото споразумение.
 Член 9
 Обществени поръчки
 Норвегия прилага разпоредбите на собственото си право по отношение на обществените поръчки в съответствие с приложение XVI към Споразумението за Европейското икономическо пространство (8).
 Член 10
 Финансов принос
 1. За годините от 2016 г. до 2018 г. Норвегия извършва годишни плащания към бюджета на ФВС — външни граници и визи


text:
в съответствие със следната таблица:
 (всички суми са посочени в EUR)
 2016 г.
 2017 г.
 2018 г.
 Норвегия
 19 777 712
 19 777 712
 19 777 712
 2. Приносът на Норвегия за годините 2019 и 2020 се изчислява в съответствие с респективния брутен вътрешен продукт (БВП) като процент от БВП на всички държави, участващи във ФВС — външни граници и визи в съответствие с формулата, описана в приложението.
 3. Финансовият принос, посочен в настоящия член, е дължим от Норвегия, независимо от датата на приемане на националната ѝ програма, посочена в член 14 от Регламент (ЕС) No 514/2014.
 Член 11
 Използване на финансовия принос
 1. Общата сума на годишните плащания за 2016 г. и 2017 г. се разпределя, както следва:
 а)
 75 % за средносрочния преглед, посочен в член 8 от Регламент (ЕС) No 515/2014;
 б)
 15 % за разработването на информационните системи, посочени в член 15 от Регламент (ЕС) No 515/2014, при условие че до 30 юни 2017 г. бъдат приети съответните законодателни актове на Съюза;
 в)
 10 % за действията на Съюза, посочени в член 13 от Регламент (ЕС) No 515/2014, и спешната помощ, посочена в член 14 от Регламент (ЕС) No 515/2014.
 Когато сумата, посочена в буква б), не бъде отпусната или не бъде изразходвана, Комисията, в съответствие с процедурата, посочена в член 5, параграф 5, буква б), алинея втора от Регламент (ЕС) No 515/2014, я преразпределя за конкретните действия, посочени в член 7 от Регламент (ЕС) No 515/2014.
 Ако настоящото споразумение не влезе в сила или не бъде приложено временно до 1 юни 2017 г., целият принос на Норвегия се използва в съответствие с параграф 2 от настоящия член.
 2. Общата сума на годишните плащания за 2018 г., 2019 г. и 2020 г. се разпределя, както следва:
 а)
 40 % за конкретните действия, посочени в член 7 от Регламент (ЕС) No 515/2014;
 б)
 50 % за разработването на информационните системи, посочени в член 15 от Регламент (ЕС) No 515/2014, при условие че до 31 декември 2018 г. бъдат приети съответните законодателни актове на Съюза;
 в)
 10 % за действията на Съюза, посочени в член 13 от Регламент (ЕС) No 515/2014, и спешната помощ, посочена в член 14 от Регламент (ЕС) No 515/2014.
 Когато сумата, посочена в буква б), не бъде отпусната или не бъде изразходвана, Комисията, в съответствие с процедурата, посочена в член 5, параграф 5, буква б), алинея втора от Регламент (ЕС) No 515/2014, я преразпределя за конкретните действия, посочени в член 7 от Регламент (ЕС) No 515/2014.
 3. Допълнителните суми, определени за средносрочния преглед, действията на Съюза, конкретните действия или програмата за разработване на информационни системи, се използват в съответствие с процедурата, предвидена за тази цел в една от следните разпоредби:
 а)
 член 6, параграф 2 от Регламент (ЕС) No 514/2014;
 б)
 член 8, параграф 7 от Регламент (ЕС) No 515/2014;
 в)
 член 7, параграф 3 от Регламент (ЕС) No 515/2014;
 г)
 член 15, втора алинея от Регламент (ЕС) No 515/2014.
 4. Всяка година Комисията може да използва до 142 919 евро от плащанията, направени


text:
от Норвегия, за финансиране на административните разходи, свързани с персонала или външния персонал, необходим за осигуряване на подкрепа за изпълнението от страна на Норвегия на Регламент (ЕС) No 515/2014 и на настоящото споразумение.
 Член 12
 Поверителност
 Информацията, съобщена или придобита под каквато и да е форма по настоящото споразумение, е обхваната от професионална тайна и защитена по същия начин, по който е защитена сходна информация от разпоредбите, които се прилагат по отношение на институциите на Съюза, и от законите на Норвегия. Тази информация не се съобщава на други лица, освен тези в институциите на Съюза, в държавите членки или в Норвегия, чиито служебни задължения изискват те да са запознати с нея, нито може да бъде използвана за цели, различни от това да се осигури ефективна защита на финансовите интереси на страните.
 Член 13
 Определяне на отговорния орган
 1. Възможно най-скоро след одобрението на националната програма Норвегия нотифицира Комисията за официалното определяне на министерско равнище на отговорния орган, който отговаря за управлението и контрола на разходите по ФВС — външни граници и визи.
 2. Посоченото в параграф 1 определяне се извършва, при условие че органът отговаря на критериите за определянето му, установени в Регламент (ЕС) No 514/2014 или въз основа на него, по отношение на вътрешната среда, контролните дейности, информацията, комуникацията и наблюдението.
 3. Определянето на отговорен орган се основава на становище на одитен орган, който може да бъде одитният орган, оценяващ доколко отговорният орган отговаря на критериите за определянето му като такъв. Този орган може да бъде независима публична институция, отговаряща за наблюдението, оценяването и одита на администрацията. Одитният орган функционира независимо от отговорния орган и извършва работата си съгласно международно възприетите одиторски стандарти. Норвегия може да вземе решението си за определяне на отговорния орган въз основа на това дали системите за управление и контрол са по същество същите като тези от предходния период и дали са функционирали ефективно. Ако резултатите от одитите и контрола показват, че определеният орган вече не отговаря на критериите за определянето им, Норвегия взема необходимите мерки за отстраняване на слабостите при изпълнението на задачите на този орган, включително чрез прекратяване на правомощията му.
 Член 14
 Определение за финансова година
 За целите на настоящото споразумение финансовата година, посочена вчлен 60, параграф 5 от Регламент (ЕС, Евратом) No 966/2012, обхваща платени разходи и получени и вписани в сметките на отговорния орган приходи през периода, който започва на 16 октомври в година „N-1“ и приключва на 15 октомври в година „N“.
 Член 15
 Допустимост на разходите
 Чрез дерогация от член 17, параграф 3, буква б) и член 17, параграф 4 от Регламент (ЕС) No 514/2014 разходите са допустими, когато са платени от отговорния орган преди формалното определяне на отговорния орган в съответствие с член 13 от настоящото споразумение, при условие че системите за управление и контрол, прилагани преди формалното определяне, не се различават по същество от тези, действащи след формалното определяне на отговорния орган.
 Член 16
 Искане за плащане на годишното салдо
 1. До 15 февруари на годината, следваща финансовата година, Норвегия представя на Комисията документите и информацията,


text:
изисквани по член 60, параграф 5, първа алинея, букви б) и в) от Регламент (ЕС, Евратом) No 966/2012.
 Чрез дерогация от член 44, параграф 1 от Регламент (ЕС) No 514/2014 и в съответствие с член 60, параграф 5, трета алинея от Регламент (ЕС, Евратом) No 966/2012, Норвегия представя на Комисията становището, посочено в член 60, параграф 5, втора алинея от Регламент (ЕС, Евратом) No 966/2012, до 15 март на годината, следваща съответната финансова година.
 Представените документи, посочени в настоящия параграф, служат като искане за плащане на годишното салдо.
 2. Посочените в параграф 1 документи се изготвят в съответствие с образците, приети от Комисията въз основа на член 44, параграф 3 от Регламент (ЕС) No 514/2014.
 Член 17
 Доклад за изпълнението
 Чрез дерогация от член 54, параграф 1 от Регламент (ЕС) No 514/2014 и в съответствие с член 60, параграф 5, трета алинея от Регламент (ЕС, Евратом) No 966/2012 Норвегия представя на Комисията годишен доклад относно изпълнението на националната програма през предишната финансова година, до 15 февруари на всяка година до и включително 2022 г., и може да публикува тази информация на подходящото ниво.
 Първият годишен доклад за изпълнението на националната програма се представя на 15 февруари след влизането в сила на настоящото споразумение или след началото на временното му прилагане.
 Първият доклад обхваща финансовите години от 2014 г. до финансовата година, предшестваща годината на първия годишен доклад в съответствие с втора алинея. Норвегия представя окончателен доклад за изпълнението на националната програма до 31 декември 2023 г.
 Член 18
 Електронна система за обмен на данни
 В съответствие с член 24, параграф 5 от Регламент (ЕС) No 514/2014 всеки официален обмен на информация между Норвегия и Комисията се извършва посредством електронна система за обмен на данни, предоставена от Комисията за тази цел.
 Член 19
 Влизане в сила
 1. Генералният секретар на Съвета на Европейския съюз е депозитар на настоящото споразумение.
 2. Страните одобряват настоящото споразумение в съответствие със собствените си процедури. Страните се нотифицират взаимно за приключването на тези процедури.
 3. Настоящото споразумение влиза в сила на първия ден от първия месец, следващ деня на последната нотификация, посочена в параграф 2.
 4. Страните прилагат временно настоящото споразумение, с изключение на член 5, от деня след деня на подписването му, без да се засягат конституционните им изисквания.
 Член 20
 Валидност и прекратяване
 1. Както Съюзът, така и Норвегия могат да прекратят настоящото споразумение, като нотифицират другата страна за решението си. Споразумението престава да се прилага три месеца след датата на тази нотификация. Изпълнението на текущите проекти и дейности към момента на прекратяването продължава при условията, предвидени в настоящото споразумение. Страните уреждат по взаимно съгласие всички други последици от прекратяването.
 2. Настоящото споразумение се прекратява при прекратяване на Споразумението за асоцииране с Норвегия в съответствие с член 8, параграф 4, член 11, параграф 3 или член 16 от Споразумението за асоцииране с Норвегия.
 Член 21
 Езици
 Настоящото споразумение се съставя в един оригинал на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски,


text:
хърватски, чешки, шведски и норвежки език, като всички текстове са еднакво автентични.
 Съставено в Брюксел на осми декември през две хиляди и шестнадесета година.
 Hecho en Bruselas, el ocho de diciembre de dos mil dieciséis.
 V Bruselu dne osmého prosince dva tisíce šestnáct.
 Udfærdiget i Bruxelles den ottende december to tusind og seksten.
 Geschehen zu Brüssel am achten Dezember zweitausendsechzehn.
 Kahe tuhande kuueteistkümnenda aasta detsembrikuu kaheksandal päeval Brüsselis.
 Έγινε στις Βρυξέλλες, στις οκτώ Δεκεμβρίου δύο χιλιάδες δεκαέξι.
 Done at Brussels on the eighth day of December in the year two thousand and sixteen.
 Fait à Bruxelles, le huit décembre deux mille seize.
 Sastavljeno u Bruxellesu osmog prosinca godine dvije tisuće šesnaeste.
 Fatto a Bruxelles, addì otto dicembre duemilasedici.
 Briselē, divi tūkstoši sešpadsmitā gada astotajā decembrī.
 Priimta du tūkstančiai šešioliktų metų gruodžio aštuntą dieną Briuselyje.
 Kelt Brüsszelben, a kétezer-tizenhatodik év december havának nyolcadik napján.
 Magħmul fi Brussell, fit-tmien jum ta’ Diċembru fis-sena elfejn u sittax.
 Gedaan te Brussel, acht december tweeduizend zestien.
 Sporządzono w Brukseli dnia ósmego grudnia roku dwa tysiące szesnastego.
 Feito em Bruxelas, em oito de dezembro de dois mil e dezasseis.
 Întocmit la Bruxelles la opt decembrie două mii șaisprezece.
 V Bruseli ôsmeho decembra dvetisícšestnásť.
 V Bruslju, dne osmega decembra leta dva tisoč šestnajst.
 Tehty Brysselissä kahdeksantena päivänä joulukuuta vuonna kaksituhattakuusitoista.
 Som skedde i Bryssel den åttonde december år tjugohundrasexton.
 Utferdiget i Brussel, den åttende desember totusenogseksten.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 For Den europeiske union
 За Кралство Норвегия
 Por el Reino de Noruega
 Za Norské království
 For Kongeriget Norge
 Für das Königreich Norwegen
 Norra Kuningriigi nimel
 Για το Βασίλειο της Νορβηγίας
 For the Kingdom of Norway
 Pour le Royaume de Norvège
 Za Kraljevinu Norvešku
 Per il Regno di Norvegia
 Norvēģijas Karalistes vārdā –
 Norvegijos Karalystės vardu
 A Norvég Királyság részéről
 Għar-Renju tan-Norveġja
 Voor het Koninkrijk Noorwegen
 W imieniu Królestwa Norwegii
 Pelo Reino da Noruega
 Pentru Regatul Norvegiei
 Za Nórske kráľovstvo
 Za Kraljevino Norveško
 Norjan kuningaskunnan puolesta
 För Konungariket Norge
 For Kongeriket Norge
 (1) ОВ L 176, 10.7.1999 г., стр. 36.
 (2) Регламент (ЕС) No 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение No 574/2007/ЕО (ОВ L 150, 20.5.2014 г., стр. 143).
 (3) Регламент (ЕС) No 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (ОВ ЕС


text:
L 150, 20.5.2014 г., стр. 112).
 (4) Регламент (ЕС, Евратом) No 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) No 1605/2002 на Съвета (ОВ L 298, 26.10.2012 г., стр. 1), последно изменен с Регламент (ЕС, Евратом) No 547/2014 от 15 май 2014 г. (ОВ L 163, 29.5.2014 г., стр. 18).
 (5) Делегиран регламент (ЕС) No 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) No 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).
 (6) Регламент (Евратом, ЕО) No 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).
 (7) Регламент (ЕС, Евратом) No 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) No 1073/1999 на Европейския парламент и на Съвета и Регламент (Евратом) No 1074/1999 на Съвета (ОВ L 248, 18.9.2013 г., стр. 1).
 (8) ОВ L 1, 3.1.1994 г., стр. 461.
 ПРИЛОЖЕНИЕ
 ФОРМУЛА ЗА ИЗЧИСЛЯВАНЕ НА ФИНАНСОВИЯ ПРИНОС ЗА ГОДИНИТЕ 2019 И 2020 И ДАННИ ЗА ПЛАЩАНЕТО
 Финансовият принос на Норвегия към ФВС — външни граници и визи, посочен в член 5, параграф 7, втора и трета алинея от Регламент (ЕС) No 515/2014, се изчислява, както следва за годините 2019 и 2020:
 За всяка отделна година в периода между 2013 г. и 2017 г. окончателните данни за брутния вътрешен продукт (БВП) на Норвегия, налични към 31 март 2019 г., се разделят на сбора на наличните за съответната година данни за БВП на всички държави, участващи във ФВС — външни граници и визи. Средната стойност на получените пет процентни стойности за годините от 2013 до 2017 се прилагат към сумата на действителните годишни кредити за ФВС — външни граници и визи за периода 2014—2019 г. и годишните бюджетни кредити за поети задължения за ФВС — външни граници и визи за 2020 г., включени в проекта на общ бюджет на Европейския съюз за финансовата 2020 година, приет от Комисията, за да се получи общата сума за плащане от Норвегия през целия период на изпълнение на ФВС — външни граници и визи. За да се получи общата сума на дължимите вноски за годините 2019 и 2020, от тази сума трябва да се извадят действително извършените от Норвегия годишни плащания в съответствие с член 10, параграф 1 от настоящото споразумение. Половината от тази сума се изплаща през 2019 г., а другата половина — през 2020 г.
 Финансовият принос се плаща в евро.
 Норвегия плаща съответния финансов принос не по-късно от 45 дни след получаване на дебитното известие. Всяко закъсняло плащане на приноса поражда наказателна лихва, дължима върху неизплатената сума от датата на падежа. Лихвеният


text:
 26.10.2012
 BG
 Официален вестник на Европейския съюз
 L 297/34
 РЕШЕНИЕ No 4/2012 НА СЪВМЕСТНИЯ КОМИТЕТ ЕС—ЕАСТ ПО ОБЩИЯ ТРАНЗИТЕН РЕЖИМ
 от 26 юни 2012 година
 за изменение на Конвенцията от 20 май 1987 г. за общ транзитен режим
 (2012/663/ЕС)
 СЪВМЕСТНИЯТ КОМИТЕТ,
 като взе предвид Конвенцията от 20 май 1987 г. за общ транзитен режим (1), и по-специално член 15, параграф 3, буква а) от нея,
 като има предвид, че:
 (1)
 Турция изрази желание да се присъедини към Конвенцията от 20 май 1987 г. за общ транзитен режим (наричана по-долу „конвенцията“) и получи покана за присъединяване след решението от 19 януари 2012 г. на Съвместния комитет, създаден съгласно конвенцията.
 (2)
 Във връзка с това в конвенцията следва да бъдат добавени текстовете на турски език на езиковите препратки, използвани в конвенцията, при спазване на съответния ред.
 (3)
 Прилагането на настоящото решение е свързано с датата на присъединяване на Турция към конвенцията.
 (4)
 За да могат да се използват формулярите за гаранциите, отпечатани съгласно критериите, валидни преди датата на присъединяването на Турция към конвенцията, следва да се установи преходен период, през който отпечатаните формуляри, с някои изменения, да могат да продължат да бъдат използвани.
 (5)
 Поради това конвенцията следва да бъде съответно изменена,
 ПРИЕ НАСТОЯЩОТО РЕШЕНИЕ:
 Член 1
 Допълнение III към Конвенцията за общ транзитен режим се изменя, както е посочено в приложението към настоящото решение.
 Член 2
 1. Настоящото решение се прилага от датата на присъединяване на Турция към конвенцията.
 2. Формулярите на основата на образците в приложения В1, В2, В3, В4, В5 и В6 към допълнение III могат да продължат да се използват най-късно до края на дванадесетия месец след началната дата на прилагане на настоящото решение, при условие че се извършат необходимите географски адаптации, както и адаптациите във връзка със служебния адрес или адреса на упълномощения представител.
 Съставено в Брюксел на 26 юни 2012 година.
 За Съвместния комитет
 Председател
 Mirosław ZIELIŃSKI
 (1) ОВ L 226, 13.8.1987 г., стр. 2.
 ПРИЛОЖЕНИЕ
 1.
 В клетка 51 на приложение Б1 след Швейцария се добавя следното тире:
 „—
 Турция TR“
 2.
 В приложение Б6 дял III се изменя, както следва:
 2.1.
 В първата част на таблицата „Ограничена валидност — 99200“ след NO се добавя следното тире:
 „—
 TR Sınırlı Geçerli“
 2.2.
 Във втората част на таблицата „Освободено — 99201“ след NO се добавя следното тире:
 „—
 TR Vazgeçme“
 2.3.
 В третата част на таблицата „Алтернативно доказателство — 99202“ след NO се добавя следното тире:
 „—
 TR Alternatif Kanıt“
 2.4.
 В четвъртата част на таблицата „Различия: митническо учреждение, където стоките са представени ... (наименование и страна) — 99203“ след NO се добавя следното тире:
 „—
 TR Değișiklikler: Eșyanın sunulduğu idare ... (adı ve ülkesi)“
 2.5.
 В петата част на таблицата „Излизането от ... подлежи на ограничения или такси съгласно Регламент/Директива/Решение No ... — 99204“ след NO се добавя следното тире:
 „—
 TR Eșyanın ... ’dan çıkıșı ... No.lu Tüzük/Direktif/Karar kapsamında kısıtlamalara veya mali yükümlülüklere tabidir“
 2.6.
 В шестата част на таблицата „Освободено от задължителен маршрут — 99205“ след NO се добавя следното тире:
 „—


text:
TR Zorunlu Güzergahtan Vazgeçme“
 2.7.
 В седмата част на таблицата „Одобрен изпращач — 99206“ след NO се добавя следното тире:
 „—
 TR İzinli Gönderici“
 2.8.
 В осмата част на таблицата „Освободен от подпис — 99207“ след NO се добавя следното тире:
 „—
 TR İmzadan Vazgeçme“
 2.9.
 В деветата част на таблицата „Забранено общо обезпечение — 99208“ след NO се добавя следното тире:
 „—
 TR Kapsamlı teminat yasaklanmıștır“
 2.10.
 В десетата част на таблицата „Използване без ограничения — 99209“ след NO се добавя следното тире:
 „—
 TR Kısıtlanmamıș kullanım“
 2.11.
 В единадесетата част на таблицата „Издаден впоследствие — 99210“ след NO се добавя следното тире:
 „—
 TR Sonradan Düzenlenmiștir“
 2.12.
 В дванадесетата част на таблицата „Разни — 99211“ след NO се добавя следното тире:
 „—
 TR Çeșitli“
 2.13.
 В тринадесетата част на таблицата „Насипно — 99212“ след NO се добавя следното тире:
 „—
 TR Dökme“
 2.14.
 В четиринадесетата част на таблицата „Изпращач — 99213“ след NO се добавя следното тире:
 „—
 TR Gönderici“
 3.
 Приложение В1 се заменя със следното:
 „ПРИЛОЖЕНИЕ В1
 ОБЩ ТРАНЗИТЕН РЕЖИМ/РЕЖИМ ОБЩНОСТЕН ТРАНЗИТ
 ДОКУМЕНТ ЗА ПОРЪЧИТЕЛСТВО
 ЕДНОКРАТНА ГАРАНЦИЯ
 I. Задължение на поръчителя
 1.
 Долуподписаният (1) ... установен в (2) ... се задължава при условията на солидарност пред гаранционното митническо учреждение ... до максимален размер от ... в полза на Европейския съюз (съставен от Кралство Белгия, Република България, Чешката република, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция и Обединеното кралство Великобритания и Северна Ирландия) и на Република Хърватия, Република Исландия, Кралство Норвегия, Конфедерация Швейцария, Република Турция, Княжество Андора и Република Сан Марино (3), за всяка сума по главницата и допълнителните задължения, разходите и другите суми (с изключение на глобите), за която отговорното лице (4) ... е задължено или би било задължено към посочените по-горе страни под формата на задължение, представляващо мита и други такси, приложими за описаните по-долу стоки, поставени под режим общностен или общ транзит от отправното митническо учреждение в ... до получаващото митническо учреждение ...
 ...
 Описание на стоките:
 ...
 2.
 Долуподписаният се задължава да изплати при първо писмено искане от страна на компетентните органи на посочените в параграф 1 страни изискуемите суми, без да има право на отлагане за срок, по-дълъг от 30 дни от датата на искането, освен ако той или друго заинтересовано лице не докаже преди изтичане на този срок по удовлетворителен за компетентните органи начин, че режимът е завършен.
 Компетентните органи могат, при поискване от страна на долуподписания и при наличие на основателна причина, да удължат 30-дневния срок от датата на искането за плащане, в който долуподписаният е задължен да заплати исканите суми. Разходите, възникнали в резултат на даването на този допълнителен срок, и в частност лихвите, се изчисляват така, че размерът им да е равен на този, който би бил приложим при сходни обстоятелства на националния валутен или финансов пазар на въпросната страна.


text:
3.
 Това поръчителство поражда действие от датата на приемането му от гаранционното митническо учреждение. Долуподписаният остава задължен за заплащане на всякакви задължения, възникнали във връзка с операция под режим общ или общностен транзит, покрита от това поръчителство и започнала преди датата, от която евентуалната отмяна или прекратяване на гаранцията поражда действие, дори и искането за плащане да е направено след тази дата.
 4.
 За целите на това поръчителство долуподписаният посочва следните свои служебни адреси (5) във всяка една от изброените в параграф 1 други страни:
 Страна
 Фамилно и собствено име или фирма и пълен адрес
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 Долуподписаният потвърждава, че цялата кореспонденция, известия, както и формалности или процедури, свързани с това поръчителство, изпратени до или извършени в писмена форма на един от служебните му адреси, се приемат като надлежно връчени му.
 Долуподписаният признава компетентността на съдилищата в районите, където са разположени служебните му адреси.
 Долуподписаният се задължава да не променя своите служебни адреси или в случай че трябва да промени един или повече от тях, да информира предварително за това гаранционното митническо учреждение.
 Съставено в ... на ...
 ...
 (Подпис) (6)
 II. Приемане от гаранционното митническо учреждение
 Гаранционно митническо учреждение ...
 Гаранцията на поръчителя е приета на ... за обезпечаване на операция под режим общностен/общ транзит, осъществена с транзитна декларация No ... от ... (7)
 ...
 (Печат и подпис)
 4.
 Приложение В2 се заменя със следното:
 „ПРИЛОЖЕНИЕ В2
 ОБЩ ТРАНЗИТЕН РЕЖИМ/РЕЖИМ ОБЩНОСТЕН ТРАНЗИТ
 ДОКУМЕНТ ЗА ПОРЪЧИТЕЛСТВО
 ЕДНОКРАТНА ГАРАНЦИЯ ЧРЕЗ СЕРТИФИКАТИ
 I. Задължение на поръчителя
 1.
 Долуподписаният (8) ... установен в (9) ... се задължава при условията на солидарност пред гаранционното митническо учреждение ... в полза на Европейския съюз (съставен от Кралство Белгия, Република България, Чешката република, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция, Обединено кралство Великобритания и Северна Ирландия) и на Република Хърватия, Република Исландия, Кралство Норвегия, Конфедерация Швейцария, Република Турция, Княжество Андора и Република Сан Марино (10), за всяка сума по главницата и допълнителните задължения, разходите и другите суми (с изключение на глобите), за която отговорното лице е задължено или би се задължило към посочените по-горе страни под формата на задължение, представляващо мита и други такси, приложими за стоките, поставени под режим общностен или общ транзит, за която сума долуподписаният е поел задължение да издава сертификати за еднократна гаранция до максимален размер от 7 000 EUR на сертификат.
 2.
 Долуподписаният се задължава да изплати при първо писмено искане от страна на компетентните органи на посочените в параграф 1 страни изискуемите суми — до 7 000 EUR за сертификат за еднократна гаранция, без да има право на отлагане за срок, по-дълъг от 30 дни от датата на искането, освен ако той или друго заинтересовано лице не докаже преди изтичане на този срок по удовлетворителен за компетентните органи начин, че режимът е завършен.


text:
Компетентните органи могат, при поискване от страна на долуподписания и при наличие на основателна причина, да удължат 30-дневния срок от датата на искането за плащане, в който долуподписаният е задължен да заплати исканите суми. Разходите, възникнали в резултат на даването на този допълнителен срок, и в частност лихвите, се изчисляват така, че размерът им да е равен на този, който би бил приложим при сходни обстоятелства на националния валутен или финансов пазар на въпросната страна.
 3.
 Това поръчителство поражда действие от датата на приемането му от гаранционното митническо учреждение. Долуподписаният остава задължен за сумите, дължими във връзка с операции под режим общностен или общ транзит, покрити от това поръчителство и започнали преди датата, на която евентуална отмяна или прекратяване на гаранцията поражда действие, дори и искането за плащане да е направено след тази дата.
 4.
 За целите на това поръчителство долуподписаният посочва следните свои служебни адреси (11) във всяка една от изброените в параграф 1 други страни:
 Страна
 Фамилно и собствено име или фирма и пълен адрес
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 Долуподписаният потвърждава, че цялата кореспонденция, известия, както и формалности или процедури, свързани с това поръчителство, изпратени до или извършени в писмена форма на един от служебните му адреси, се приемат като надлежно връчени му.
 Долуподписаният признава компетентността на съдилищата в районите, където са разположени служебните му адреси.
 Долуподписаният се задължава да не променя своите служебни адреси или в случай че трябва да промени един или повече от тях, да информира предварително за това гаранционното митническо учреждение.
 Съставено в ... на ...
 ...
 (Подпис) (12)
 II. Приемане от гаранционното митническо учреждение
 Гаранционно митническо учреждение
 ...
 Гаранцията на поръчителя е приета на
 ...
 ...
 (Печат и подпис)
 5.
 Приложение В4 се заменя със следното:
 „ПРИЛОЖЕНИЕ В4
 ОБЩ ТРАНЗИТЕН РЕЖИМ/РЕЖИМ ОБЩНОСТЕН ТРАНЗИТ
 ДОКУМЕНТ ЗА ПОРЪЧИТЕЛСТВО
 ОБЩА ГАРАНЦИЯ
 I. Задължение на поръчителя
 1.
 Долуподписаният (13) ... установен в (14) ... се задължава при условията на солидарност пред гаранционното митническо учреждение ... до максимален размер от ... представляващ 100/50/30 % (15) от референтната сума, в полза на Европейския съюз (съставен от Кралство Белгия, Република България, Чешката република, Кралство Дания, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Кипър, Република Латвия, Република Литва, Великото херцогство Люксембург, Унгария, Република Малта, Кралство Нидерландия, Република Австрия, Република Полша, Португалската република, Румъния, Република Словения, Словашката република, Република Финландия, Кралство Швеция, Обединено кралство Великобритания и Северна Ирландия) и на Република Хърватия, Република Исландия, Кралство Норвегия, Конфедерация Швейцария, Република Турция, Княжество Андора и Република Сан Марино (16), за всяка сума по главницата и допълнителните задължения, разходите и другите суми (с изключение на глобите), за която отговорното лице (17) ... е задължено или би било задължено към посочените по-горе страни под формата на задължение, представляващо мита и други такси, приложими за стоките, поставени под режим общностен или общ транзит.
 2.
 Долуподписаният се задължава да изплати при първо писмено искане от страна на компетентните органи на посочените в параграф 1 страни изискуемите суми — до максималната сума, посочена


text:
по-горе, без да има право на отлагане за срок, по-дълъг от 30 дни от датата на искането, освен ако той или друго заинтересовано лице не докаже преди изтичане на този срок по удовлетворителен за компетентните органи начин, че режимът е завършен.
 Компетентните органи могат, при поискване от страна на долуподписания и при наличие на основателна причина, да удължат 30-дневния срок от датата на искането за плащане, в който долуподписаният е задължен да заплати исканите суми. Разходите, възникнали в резултат на даването на този допълнителен срок, и в частност лихвите, се изчисляват така, че размерът им да е равен на този, който би бил приложим при сходни обстоятелства на националния валутен или финансов пазар на въпросната страна.
 От тази сума не се приспадат никакви вече изплатени съгласно условията на това поръчителство суми, освен ако от долуподписания не се изисква да заплати задължение, възникнало в резултат на операция под режим общностен или общ транзит, която е започнала преди датата на получаване на предходното искане за плащане или в срок от 30 дни след получаването му.
 3.
 Това поръчителство поражда действие от датата на приемането му от гаранционното митническо учреждение. Долуподписаният остава задължен за сумите, дължими във връзка с операции под режим общностен или общ транзит, покрити от това поръчителство и започнали преди датата, на която евентуална отмяна или прекратяване на гаранцията поражда действие, дори и искането за плащане да е направено след тази дата.
 4.
 За целите на това поръчителство долуподписаният посочва следните свои служебни адреси (18) във всяка една от изброените в параграф 1 други страни:
 Страна
 Фамилно и собствено име или фирма и пълен адрес
 ...
 ...
 ...
 ...
 ...
 ...
 ...
 ...
 ...
 ...
 ...
 ...
 Долуподписаният потвърждава, че цялата кореспонденция, известия, както и формалности или процедури, свързани с това поръчителство, изпратени до или извършени в писмена форма на един от служебните му адреси, се приемат като надлежно връчени му.
 Долуподписаният признава компетентността на съдилищата в районите, където са разположени служебните му адреси.
 Долуподписаният се задължава да не променя своите служебни адреси или в случай че трябва да промени един или повече от тях, да информира предварително за това гаранционното митническо учреждение.
 Съставено в ... на ...
 ...
 (Подпис) (19)
 II. Приемане от гаранционното митническо учреждение
 Гаранционно митническо учреждение
 ...
 Гаранцията на поръчителя е приета на
 ...
 ...
 (Печат и подпис)
 6.
 В клетка 7 на приложение В5 между думите „Швейцария“ и „Андора“ се вмъква думата „Турция“.
 7.
 В клетка 6 на приложение В6 между думите „Швейцария“ и „Андора“ се вмъква думата „Турция“.
 (1) Фамилно и собствено име или фирма.
 (2) Пълен адрес.
 (3) Заличете името на тези договарящи се страни или страни или държави (Андора или Сан Марино), през чиято територия няма транзит на стоките. Посочването на Княжество Андора и Република Сан Марино се отнася само и единствено до операции под режим общностен транзит.
 (4) Собствено и фамилно име или фирма и пълен адрес на отговорното лице.
 (5) Когато правото на някоя от тези страни не предвижда служебен адрес, поръчителят посочва в тази страна представител, който да получава


text:
изпратената до него кореспонденция, а потвърждението по параграф 4, втора алинея, както и задълженията по четвърта алинея от същия параграф се оформят съответно. По спорове във връзка с гаранцията са компетентни съответните съдилища по местонахождението на служебния адрес на поръчителя или на неговите представители.
 (6) Подписващото документа лице вписва преди подписа си собственоръчно следния текст: „Гаранция за сумата от ...“, като съответната сума се изписва с думи.
 (7) Попълва се от отправното митническо учреждение.“
 (8) Фамилно и собствено име или фирма.
 (9) Пълен адрес.
 (10) Само за операции под режим общностен транзит.
 (11) Когато правото на някоя от тези страни не предвижда служебен адрес, поръчителят посочва в тази страна представител, който да получава изпратената до него кореспонденция, а потвърждението по параграф 4, втора алинея, както и задълженията по четвърта алинея от същия параграф се оформят съответно. По спорове във връзка с гаранцията са компетентни съответните съдилища по местонахождението на служебния адрес на поръчителя или на неговите представители.
 (12) Подписващото лице вписва пред подписа си собственоръчно следния текст: „Гаранция“.“
 (13) Фамилно и собствено име или фирма.
 (14) Пълен адрес.
 (15) Излишното се заличава.
 (16) Заличете името на тези договарящи се страни или страни или държави (Андора или Сан Марино), през чиято територия няма транзит на стоките. Посочването на Княжество Андора и Република Сан Марино се отнася само и единствено до операции за режим общностен транзит.
 (17) Собствено и фамилно име или фирма и пълен адрес на отговорното лице.
 (18) Когато правото на някоя от тези страни не предвижда служебен адрес, поръчителят посочва в тази страна представител, който да получава изпратената до него кореспонденция, а потвърждението по параграф 4, втора алинея, както и задълженията по четвърта алинея от същия параграф се оформят съответно. По спорове във връзка с гаранцията са компетентни съответните съдилища по местонахождението на служебния адрес на поръчителя или на неговите представители.
 (19) Подписващото лице вписва пред подписа си собственоръчно следния текст: „Гаранция за сумата от ....“, като съответната сума се изписва с думи.“


text:
 Важна правна забележка
 |
 22000D0210(02)
 Официален вестник n° L 035 , 10/02/2000 стр. 0030 - 0030 специално чешко издание глава 11 том 04 стр. 76 - 76 специално испанско издание глава 11 том 04 стр. 76 - 76 специално унгарско издание глава 11 том 04 стр. 76 - 76 специално литвийско издание глава 11 том 04 стр. 76 - 76 LV.ES глава 11 том 04 стр. 76 - 76 MT.ES глава 11 том 04 стр. 76 - 76 PL.ES глава 11 том 04 стр. 76 - 76 SK.ES глава 11 том 04 стр. 76 - 76 специално словенско издание глава 11 том 04 стр. 76 - 76
 Решение на Съвместния комитет на ЕИП No 2/1999от 29 януари 1999 годиназа изменение на приложение II (Технически регламенти, стандарти, изпитвания и сертифициране) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, оттук нататък наричано "Споразумението", и по-специално член 98 от него,като има предвид, че приложение II към Споразумението е изменено с Решение No 106/98 на Съвместния комитет на ЕИП от 27 ноември 1998 г. [1];като има предвид, че Директива 97/71/EО на Комисията от 15 декември 1997 г. за изменение на приложенията към Директиви 86/362/ЕИО, 86/363/ЕИО и 90/642/ЕИО на Съвета относно определянето на пределно допустимата концентрация на остатъците от пестициди в или върху зърнени храни, хранителни продукти от животински произход и някои продукти от растителен произход, включително съответно плодове и зеленчуци следва да бъде включена в Споразумението [2],РЕШИ:Член 11. Следното тире се добавя в точка 38 (Директива 86/362/ЕИО на Съвета) на глава XIII на приложение II към Споразумението:- "— 397 L 0071: Директива 97/71/EО на Комисията от 15 декември 1997 г. (ОВ L 347, 18.12.1997 г., стр. 42)."2. Следното тире се добавя в точка 39 (Директива 86/363/ЕИО на Съвета) на глава XII на приложение II към Споразумението:- "— 397 L 0071: Директива 97/71/EО на Комисията от 15 декември 1997 г. (ОВ L 347, 18.12.1997 г., стр. 42)."3. Следното тире се добавя в точка 54 (Директива 90/642/ЕИО на Съвета) на глава XII на приложение II към Споразумението:- "— 397 L 0071: Директива 97/71/EО на Комисията от 15 декември 1997 г. (ОВ L 347, 18.12.1997 г., стр. 42)."Член 2Текстовете на Директива 97/71/EО на Комисията на исландски и норвежки език, приложени към съответните варианти на настоящото решение на тези езици, са автентични.Член 3Настоящото решение влиза в сила на 30 януари 1999 г., при условие че всички нотификации съгласно член 103, параграф 1 от Споразумението са направени до Съвместния комитет на ЕИП.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 29 януари 1999 година.За Съвместния комитет на ЕИППредседателF. Barbaso[1] ОВ L 277, 28.10.1.1999 г., стр. 40.[2] ОВ L 347, 18.12.1997 г., стр. 42.--------------------------------------------------


text:
 Важна правна забележка
 |
 22003D0155
 Официален вестник n° L 041 , 12/02/2004 стр. 0049 - 0050 специално чешко издание глава 11 том 08 стр. 487 - 488 специално испанско издание глава 11 том 08 стр. 487 - 488 специално унгарско издание глава 11 том 08 стр. 487 - 488 специално литвийско издание глава 11 том 08 стр. 487 - 488 LV.ES глава 11 том 08 стр. 487 - 488 MT.ES глава 11 том 08 стр. 487 - 488 PL.ES глава 11 том 08 стр. 487 - 488 SK.ES глава 11 том 08 стр. 487 - 488 специално словенско издание глава 11 том 08 стр. 487 - 488
 Решение на Съвместния комитет на ЕИПNo 155/2003от 7 ноември 2003 годиназа изменение на приложение XIII (Транспорт) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейското икономическо пространство, изменено с Протокол за адаптиране на Споразумението за Европейското икономическо пространство, по-нататък наричано "споразумението", и по-специално член 98 от него,като има предвид, че:(1) Приложение XIII към споразумението беше изменено от Решение No 119/2003 на Съвместния комитет на ЕИП от 26 септември 2003 г. [1].(2) Директива 2003/20/ЕО на Европейския парламент и на Съвета от 8 април 2003 г. за изменение на Директива 91/671/ЕИО на Съвета за сближаване на законодателството на държавите-членки относно задължителното използване на предпазен колан в превозните средства под 3,5 тона [2] следва да се включи в споразумението,РЕШИ:Член 1Следното се добавя в точка 17а (Директива 91/671/ЕИО на Съвета) от приложение ХIII към споразумението:"променена от:- 32003 L 0020: Директива 2003/20/ЕО на Европейския парламент и на Съвета от 8 април 2003 г. (ОВ L 115, 9.5.2003 г., стр. 63)."Член 2Текстовете на Директива 2003/20/ЕО на исландски и норвежки език се публикуват в притурката за ЕИП към Официален вестник на Европейския съюз и са еднакво автентични.Член 3Настоящото решение влиза в сила на 8 ноември 2003 г., при условие че са извършени всички нотификации съгласно член 103, параграф 1 до Съвместния комитет на ЕИП [***].Член 4Настоящото решение се публикува в раздела за ЕИП и в притурката за ЕИП към Официален вестник на Европейския съюз.Съставено в Брюксел на 7 ноември 2003 година.За Съвместния комитет на ЕИППредседателН. С. Принц Nikolaus von Liechtenstein[1] ОВ L 331, 18.12.2003 г., стр. 42.[2] ОВ L 115, 9.5.2003 г., стр. 63.[***] Не са посочени конституционни изисквания.--------------------------------------------------